Diari Oficial de la Generalitat Valenciana


Sumari del DOGV 5754, del 02-05-2008 (2008/5396)

RESOLUCIÓ de 21 d'abril de 2008, de la Secretaria Autonòmica d'Educació per la qual es convoca i regula el funcionament dels programes d'atenció extraordinària i reforç durant el mes de juliol dirigits a l'alumnat de 3r i 4t d'ESO amb dificultats en les matèries que s'especifiquen en els instituts d'Educació Secundària de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5754

Data del DOGV
:   02-05-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/5396


Data del document
:   21-04-2008

Organisme emissor
:   Conselleria d'Educació

Tipus de document
:   Resolució

Descriptors 

:   * centre d'ensenyament
    * ensenyament secundari
    * programa d'ensenyament
    * educació no formal

RESOLUCIÓ de 21 d'abril de 2008, de la Secretaria Autonòmica d'Educació per la qual es convoca i regula el funcionament dels programes d'atenció extraordinària i reforç durant el mes de juliol dirigits a l'alumnat de 3r i 4t d'ESO amb dificultats en les matèries que s'especifiquen en els instituts d'Educació Secundària de la Comunitat Valenciana. [2008/5396]
L'Orde d'11 d'abril de 2006, de la conselleria de Cultura, Educació i Esport, per la qual es regula l'avaluació diagnòstica en l'ensenyança bàsica de la Comunitat Valenciana establix que esta té com a finalitat obtindre informació que permeta comprovar el grau d'adquisició de les competències bàsiques del currículum corresponent a l'Educació Primària i Educació Secundària obligatòria.
Els objectius específics d'esta avaluació diagnòstica són obtindre una informació sobre les competències curriculars aconseguides per l'alumnat en les matèries o àrees avaluades, analitzar els resultats i informar-ne als centres directius de la conselleria d'Educació, perquè així es puguen prendre les mesures que s'estimen oportunes, en l'àmbit de les seues competències, per a millorar la qualitat de l'ensenyança.
De l'anàlisi dels resultats de la dita avaluació diagnòstica, que té un caràcter informatiu i orientador per als centres, el professorat, l'alumnat i les seues famílies, i que no té efectes acadèmics per a l'alumnat, es desprén la necessitat de millorar les taxes d'èxit acadèmic dels nostres alumnes.
D'altra banda, atés que està demostrada l'eficàcia dels programes de reforç com a estratègia de superació de les carències i insuficiències formatives de l'alumnat respecte a les assignatures avaluades negativament, la present resolució convoca i regula el funcionament dels programes en els instituts d'Educació Secundària de la Comunitat Valenciana d'atenció extraordinària i reforç a l'alumnat de 3r i 4t d'ESO durant el mes de juliol.
La importància de l'obtenció del títol de Graduat en Educació Secundària per a la integració social i laboral dels individus, així com per a la continuïtat d'estudis postobligatoris, justifica el desenrotllament de programes de reforç en els dos últims cursos de l'Educació Secundària Obligatòria.
Per tot això, i en virtut de les competències que li atribuïx el Decret 118/2007, de 27 de juliol, del Consell, pel qual s'aprova el reglament orgànic i funcional de la conselleria d'Educació, esta Secretaria Autonòmica d'Educació, resol:
Primer
Convocar i regular els programes d'atenció extraordinària i reforç dirigits a l'alumnat de 3r i 4t d'Educació Secundària Obligatòria en instituts d'educació Secundària de la Comunitat Valenciana que es realitzaran durant el mes de juliol de 2008, d'acord amb les instruccions que s'arrepleguen en l'annex I de la present resolució.
Segon
Podrà participar en el desenrotllament d'estos programes el professorat dels IES de les especialitats que tenen atribució docent per a la impartició de les àrees i matèries que s'especifiquen a continuació:
- Matemàtiques.
- Castellà: Llengua i Literatura.
- Valencià: Llengua i Literatura.
- Llengua Estrangera: Anglés.
Tercer
Els programes d'atenció extraordinària i reforç dirigits a l'alumnat de 3r i 4t d'Educació Secundària Obligatòria en instituts d'Educació Secundària de la Comunitat Valenciana que es realitzaran durant el mes de juliol de 2008 hauran de tindre com a objectiu principal la superació per part dels esmentats alumnes de les assignatures i matèries instrumentals assenyalades, per mitjà d'estratègies de motivació, individualització i seqüenciació dels aprenentatges en el marc d'un programa experimental.
Quart
A este efecte, els directors dels instituts d'Educació Secundària que vullguen participar en la present convocatòria i que impartisquen 3r i 4t d'Educació Secundària Obligatòria hauran de dirigir una instància de participació, conforme al model arreplegat en l'annex II d'esta resolució, a la direcció territorial d'educació corresponent, abans del 20 de maig de 2008, que arreplegue en tot cas, el professorat que hi participarà i el nombre d'alumnes per curs i assignatura susceptibles de participar en el programa de reforç del mes de juliol, a la vista dels resultats obtinguts en el procés d'avaluació contínua fins a eixe moment.
Quint
La Inspecció d'Educació vetlarà pel bon desenrotllament d'estos programes en els centres educatius, amb subjecció a la present resolució i a les instruccions que, si és el cas, es determinen.
Sext
Així mateix, els IES participants en esta convocatòria podran reclamar l'assistència i assessorament dels centres de Formació, Innovació i Recursos Educatius de la Comunitat Valenciana, CEFIRE, en el sentit de proporcionar-los la informació necessària que els facilite el desenrotllament de metodologies innovadores i la utilització de materials didàctics i recursos educatius que permeten una atenció individualitzada i altament motivadora.
Sèptim
La Secretaria Autonòmica d'Educació, a través de la Direcció General d'Avaluació, Innovació i Qualitat Educativa i de la Formació Professional, realitzarà, durant el primer trimestre del curs 2008-2009, una avaluació respecte al funcionament dels programes convocats a través de la present resolució a fi de millorar, si és procedent, l'estructura i el funcionament en pròximes convocatòries.
A este efecte, els directors territorials d'Educació remetran a l'esmentada direcció general un informe qualitatiu i quantitatiu respecte als resultats obtinguts amb la posada en marxa d'estos programes, incloent-hi, si és el cas propostes de millora al respecte.
La present resolució produirà efecte l'endemà de la seua publicació en el Diari Oficial de la Comunitat Valenciana.
Contra la present resolució, que no esgota la via administrativa, es podrà interposar recurs d'alçada davant de la conselleria d'Educació en el termini d'un mes a comptar de l'endemà a la seua publicació. Tot això, de conformitat amb el que disposen els articles 107, 114 i 115 de la Llei 30/1992 del Règim Jurídic de les Administracions Públiques i del Procediment Administratiu Comú.
València, 21 d'abril de 2008.- La secretària autonòmica d'Educació: Concepció Gómez Ocaña.
ANNEX I
Instruccions de funcionament dels programes d'atenció extraordinària i reforç a l'alumnat de 3r i 4t d'Educació Secundària Obligatòria matriculat en instituts d'Educació Secundària de la Comunitat Valenciana.
Primera. Descripció
Els programes regulats per la present convocatòria són concebuts com una experiència d'innovació educativa dirigida a millorar les taxes d'èxit escolar i reduir l'abandó escolar prematur, a través d'estratègies de motivació, individualització i seqüenciació dels aprenentatges en el marc d'un programa experimental.

\* \* \* \* \*
Segona. Destinataris i caràcter dels programes
Els destinataris són l'alumnat de 3r i 4t d'ESO dels IES i seccions per a reforçar l'aprenentatge de les assignatures instrumentals avaluades negativament i facilitar-ne així la superació en la convocatòria extraordinària de setembre.
La participació de l'alumne en este programa té un caràcter voluntari i necessita l'autorització de la família, així com el compromís d'esta en el compliment de les condicions establides en estes instruccions. Esta acceptació i este compromís per part de l'alumne i les famílies quedarà reflectit en l'ompliment del model d'autorització patern o matern que s'adjunta com a annex III a esta resolució i que haurà de ser custodiat pel centre fins a la finalització de la convocatòria extraordinària d'avaluació del mes de setembre.
En tot cas, donat el caràcter voluntari d'estos programes, l'alumne o alumna que a juí del professorat no seguisca amb aprofitament el desenrotllament d'este, mostre actituds contràries a la convivència o no realitze les tasques que se li encomanen, perdrà el dret a continuar assistint-hi. En este cas, el director o directora del centre resoldrà en conseqüència, i haurà de comunicar a la família la no-continuïtat de l'alumne en este programa, expressant les causes per les quals es pren esta decisió.
Tercera. Horari i calendari
Els programes d'atenció extraordinària i reforç dirigits a l'alumnat de 3r i 4t d'Educació Secundària Obligatòria matriculat en instituts d'educació secundària de la Comunitat Valenciana es realitzaran durant el mes de juliol de 2008, en horari de matí, de 9 a 13 hores entre els dies 1 i 24 de juliol de 2008, els dimarts, dimecres i dijous.
Quarta. Àrees i assignatures
Estos programes d'atenció extraordinària i reforç es realitzaran sobre les següents àrees i assignatures de 3r i 4t d'ESO:
- Matemàtiques (A i B en el cas de 4t d'ESO).
- Castellà: Llengua i Literatura.
- Valencià: Llengua i Literatura.
- Llengua Estrangera: Anglés.
Quinta. Organització dels grups dels programes
Els grups s'organitzaran per cursos, àrees i assignatures, amb un màxim de 20 alumnes per grup, de tal manera que tots els alumnes que participen en estos programes puguen rebre almenys una hora diària de cada una de les matèries assenyalades. A este efecte, el director o directora, després d'escoltar els professors que participen en cada un dels programes, n'organitzarà el desplegament en el centre, tenint en compte la taula següent com a model orientatiu.
Sexta. Contingut dels programes
Els programes regulats per la present resolució preveuran per a cada una de les àrees i assignatures:
- 36 hores de reforç directe a l'alumnat.
- 36 hores de preparació, per part del professorat, de les activitats, exercicis i materials innovadors que s'han d'utilitzar.
- 28 hores de correcció de les tasques encomanades a l'alumnat que participa en el programa.
Sèptima. Professorat, coordinació, reconeixement i certificació
1. La participació del professorat del centre en el desenrotllament d'estos programes d'innovació educativa és voluntària, si bé serà requisit imprescindible estar adscrit a algun dels departaments didàctics de les matèries i assignatures previstes en la base quarta d'estes instruccions per a poder participar-hi.
2. Al professor o professora de cada una de les àrees i assignatures que participe en un dels programes regulats per la present resolució i que assumisca la totalitat del contingut d'este, se li reconeixeran, atés que este programa d'innovació educativa s'ajusta al que preceptua l'article quinze de l'Orde de 9 de juny de 1994, per la qual es regula la convocatòria, reconeixement, certificació i registre de les activitats de formació permanent del professorat (DOGV del 17.08.94), un total de 100 crèdits a efecte del complement retributiu associat a formació, tal com assenyala l'article sèptim de l'Orde de 10 de juny de 1994 per la qual es regula l'acreditació i valoració de les activitats de formació permanent i altres activitats per a la millora de la qualitat de l'ensenyança. Així mateix, també se li reconeixeran al director o directora de l'IES que realitzarà les tasques de planificació, coordinació i avaluació del programa en el centre.
Als efectes assenyalats en el paràgraf anterior, en el cas de participació parcial en un d'estos programes, se li reconeixerà, a cada professor o professora participant en este, la part proporcional que corresponga en cada cas.
3. Certificació. El Servici de Formació del Professorat de la Direcció General de Personal Docent de la conselleria d'Educació, al final de cada programa d'atenció extraordinària i reforç a l'alumnat de 3r i 4t d'Educació Secundària Obligatòria dels IES, expedirà a cada un dels professors participants, així com al director o directora del centre, la corresponent certificació, tenint en compte si esta ha sigut total o parcial.